Folketing
2013-12-05

Jeg tror derimod, at de kan bruge det til noget, om de har sikkerheden og visheden for en hurtig udredning og hurtig behandling. Jeg håber, at det offentlige i stor stil med et stærkt offentligt sundhedsvæsen er i stand til at kunne hjælpe så mange patienter som muligt. Men vi har jo også set – og det sker jo desværre en gang imellem – at det ikke er altid, at patienterne kan tilbydes hurtig udredning og behandling. Hvorfor er det så, man ikke vil give adgangen til at kunne vælge et alternativ? Jeg kunne også prøve at spørge på en anden måde: Når vi nu i dag ser, at der er lange ventelister på et område, samtidig med at der er ledig kapacitet i bl.a. – ja – det private, mener ordføreren så, det er bedst, at patienterne vedbliver med at være på venteliste, eller synes ordføreren, at det var bedst, at man så lagde alt det der ideologi væk og brugte privathospitalerne, når der var massive ventelisteproblemer?